钦定古今图书集成/理学汇编/文学典/第121卷 > 《文学传后论》同前
## 钦定古今图书集成/理学汇编/文学典/第121卷 > 《文学传后论》同前

史臣曰：魏文有言，“古今文人，类不护细行，鲜能以名
节自立。”信矣。王胄、虞绰之辈，崔儦、孝逸之伦，或矜气
负才，遗落世事；或学优命薄，调高位下，心郁抑而孤
愤，志盘桓而不定，啸傲当世，脱略公卿。是知跅弛见
遗，嫉邪忤物，不独汉阳赵壹、平原祢衡而已。故多罹
咎悔，鲜克有终。然其学涉稽古，文词辨丽，并邓林之
一枝，昆山之片玉矣。有隋总一寰宇，得人为盛，秀异
之贡，不过十数。正元昆季，三人预焉。华萼相耀，亦为
难兄弟矣。